PTTARกำไรพุ่งไตรมาส1 ค่าการกลั่นมาร์จินสูงลิ่ว
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — PTTAR เปิดกำไรแจ่มไตรมาสแรก ค่าการกลั่นกว่า 5 เหรียญสหรัฐ อะโรเมติกส์มาร์จินถ่าง คาดผลงานสวยตลอดปี
นายชายน้อย เผื่อนโกสุม ประธานเจ้าหน้าที่บริหาร บริษัท ปตท.อะโรเมติกส์และการกลั่น (PTTAR) เปิดเผยว่า ผลประกอบการในไตรมาสแรกปีนี้ มีแนวโน้มดีขึ้นตามภาวะอุตสาหกรรม เทียบกับช่วงเดียวกันปีก่อนและไตรมาส 4 ปี 2552 โดยค่าการกลั่นไม่รวมสต๊อกมากกว่า 5 เหรียญสหรัฐต่อบาร์เรล เทียบค่าการกลั่นปีก่อน 4.5 เหรียญสหรัฐต่อบาร์เรล ทำให้อัตรากำไรสูงขึ้นและหวังว่าจะดีตลอดทั้งปี 2553
“ไตรมาสแรกปี 2552 เป็นจุดต่ำสุดของอุตสาหกรรม เนื่องจากวิกฤตเศรษฐกิจโลก ขณะที่ไตรมาส 4 เริ่มดีขึ้น เนื่องจากมีโรงกลั่นในสหรัฐและยุโรปหยุดซ่อมบำรุงและปิดถาวร หลายประเทศเริ่มเข้มงวดกับมาตรการสิ่งแวดล้อม ทำให้โรงกลั่นเก่าต้องปรับตัวหรือปิดตัวไป ส่งผลกำลังการผลิตได้หายไปจากตลาดโลก 2.5 ล้านบาร์เรลต่อปี”
ขณะที่ผลประกอบการด้านธุรกิจอะโรเมติกส์ก็มีทิศทางที่ดีขึ้น โดยความต้องการโตขึ้นจากเอเชียที่เศรษฐกิจฟื้นตัว โดยเฉพาะจากอุตสาหกรรมสิ่งทอ การผลิตขวดพลาสติกและเครื่องใช้ไฟฟ้า ทำให้ส่วนต่างราคาวัตถุดิบและราคาขายดีขึ้น โดยพาราไซลีนอยู่ที่ 355 เหรียญสหรัฐต่อตัน สิ้นเดือน มี.ค. จากราคาเฉลี่ยปีก่อน 360 เหรียญสหรัฐต่อตัน 
ทางด้านส่วนต่างราคาวัตถุดิบและราคาขายของเบนซินอยู่ที่ 324 เหรียญสหรัฐต่อตัน เมื่อสิ้นเดือน มี.ค. เทียบทั้งปี 2552 ที่ 164 เหรียญสหรัฐต่อตัน
สำหรับการประชุมสามัญผู้ถือหุ้น เมื่อวันที่ 5 เม.ย. 2553 อนุมัติให้บริษัทออกหุ้นกู้ไม่เกิน 500 ล้านเหรียญสหรัฐ หรือประมาณ 1.65 หมื่นล้านบาท ภายใน 5 ปี (ปี 25532557) แต่ขณะนี้ยังบอกไม่ได้ว่าจะออกสกุลเงินใดและเมื่อไร ขอพิจารณาภาวะตลาดที่เหมาะสมก่อน 
อย่างไรก็ตาม บริษัทมีกำหนดชำระหนี้จำนวน 2,300 ล้านบาท ในปี 2553 ซึ่งจะกู้เงินมารีไฟแนนซ์ และในปี 2554 มีเงินกู้และหุ้นกู้ที่ครบกำหนดไถ่ถอนถึง 9,500 ล้านบาท ส่วนการควบรวมบริษัทในเครือจะได้ข้อสรุปในไตรมาส 2 นี้